
Közbeszerzési versenyt korlátozó korrupciós magatartások: elméleti megközelítések és gyakorlati tapasztalatok

Kulcsszavak: korrupció, közbeszerzések, verseny, átláthatóság
Kutatásomban a közbeszerzési versenyt korlátozó korrupciós magatartások hazai dimenzióit elemzem. A hazai és nemzetközi szakirodalmak alapján látható, hogy a korrupcióra nincs egy elfogadott, egzakt fogalom. Ebből következik az is, hogy a társadalom által korrupciónak vélt magatartások sok esetben nem állnak összhangban a Büntető Törvénykönyv által pönalizálni kívánt korrupciós törvényi tényállásokkal. Dolgozatom célkitűzése, hogy a hazai közbeszerzési rendszerrel összefüggésben bemutatásra kerüljenek a szegmensben esetlegesen előforduló korrupciós mintázatok és ennek dimenziói is.
Dolgozatom során arra jutottam, hogy a jelenlegi hazai törvényi szabályozás és a korrupciós kockázatok kiszűrésére, felderítésére szolgáló intézményrendszerek elegendőek ahhoz, hogy a korrumpáló magatartások visszaszorításra kerüljenek, azonban szükséges néhány, lényeges változást eszközölni. Fontosnak tartom, hogy azok az intézmények, amelyek érintettek lehetnek a korrupciós kockázatok feltárásában szorosabb együttműködést, valamint esetlegesen közös, további munkacsoportokat alakítsanak ki, ezzel is elősegítve azt, hogy a dinamikusan fejlődő korrupciós mintázatok könnyebben felderíthetőbbé váljanak. Véleményem szerint elengedhetetlen továbbá az is, hogy a közbeszerzési eljárásban érintett személyek szélesebb körben edukálódjanak a korrupció fogalmáról, megjelenési formáiról, valamint az ehhez fűződő megelőzési gyakorlatokról. Ahogyan az a kutatásomban kifejtésre kerül, a társadalom részéről rendkívül alacsony a közintézményekbe, valamint a hatékony közpénzköltésbe vetett bizalom, így a Büntető Törvénykönyvben szabályozott korrupciós deliktumok esetleges kibővítése - a közbeszerzési eljárások során elkövetett korrupció pönalizálásával kapcsolatos fordulattal - megoldást jelenthetne a jelenséggel kapcsolatos bizalmatlanság feloldására, valamint korrupció érzékelési mutatók számadatainak javítására. 



